text: Ged raserede sommerhus
  29 august 2013 kl. 14.18
  En ged gik så meget amok inde i et sommerhus ved Vejen torsdag middag, at en mand måtte tilkalde Syd- og Sønderjyllands Politi.
  Det er hverken anmelderens ged eller sommerhus, men postyret inde i huset fik manden til at ringe til ordensmagten, da dyret raserede ferieboligen.
  - Anmeldelsen bliver afbrudt af, at han prøver at tale geden til ro, og dels at han direkte må tage flugten, siger vagtchef Ole Aamann til Ritzau.
  Det er en gåde, hvorfor geden har et "horn i siden" på sommerhuset, som politiet formulerer det.
  Men der den har været grundig i opgøret med det forsvarsløse bygningsværk.
  - Den er gået amok og har smadret en del ruder i sommerhuset. Nu har vi sendt en gedesagkyndig politimand til stedet, fortæller vagtchefen.
  Anmelderen var fortsat alene med geden, da Ritzau talte med vagtchefen. Derfor er skæbnen for manden og geden uvis.
  - Jeg mangler lige den seneste melding fra patruljen, som forsigtigt nærmer sig stedet, siger vagtchefen.
  Ejerne af huset er endnu ikke underrettet.
  